Dorade - Wikipedia
Die dorade of dolfynvis (Coryphaena hippurus) is 'n vis wat aan die suid- en ooskus van Suid-Afrika en Mosambiek voorkom. Die vis staan ook bekend as die dolfynvis en is 'n gewilde eetvis. In Engels staan die vis bekend as die dorado of mahi-mahi. Die vis kom voor in die oop oseaan.
'n Visserman met 'n dolfynvis wat hy gevang het.
Die vis het lang, diep lyf en is die grootste agter die kop. Die lyf loop geleidelik taps na agter tot by die stertvin. Die dorsalevin is lank met tussen 58 tot 66 stekels en die analevin is ook lank. Die vis het 'n groen lyf met metaalblou aan die bokant. Dit word goudkleurig na onder met verskeie kolle op. Sy kleur verander vinnig nadat dit dood is.
Die vis vreet 'n verskeidenheid visse; vlieënde vis, swartsnoek, vylvisse, asook inkvisse. Hul prooi is oorwegend klein visse wat skuil onder drywende Sargassum-seewier en ander drywende voorwerpe. Hulle vreet gewoonlik in die dag, sommige vreet snags tydens volmaan.
Dit kan tot 2 m lank word en weeg dan 24 kg. Die IGFA rekord is 39.9 kg en gevang in die Bahamas. Die Suid-Afrikaanse hengelrekord is 26.3 kg en die visskietrekord is 10 kg.